РЕГЛАМЕНТ ЗА ИЗПЪЛНЕНИЕ (ЕС) 2021/705 НА КОМИСИЯТА

от 28 април 2021 година

за изменение на Регламент (ЕО) № 333/2007 по отношение на изисквания брой точкови проби и критериите за оценка на някои методи за анализ

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 34, параграф 6 от него,

като има предвид, че:

(1) С Регламент (ЕО) № 333/2007 на Комисията (2) се установяват методите за вземане на проби и за анализ, които да бъдат използвани при официалния контрол на количествата на микроелементите и замърсителите при преработката в храните.

(2) Методите за вземане на проби, предвидени понастоящем в Регламент (ЕО) № 333/2007, включват вземане на обща проба с размер най-малко 1 kg. По отношение на хранителни добавки, сушени подправки или билки, сушени гъби, водорасли или лишеи, които имат висока цена за единица тегло, това води до непропорционално висока цена. Поради това следва да се предвидят специфични методи за вземане на проби от посочените стоки.

(3) Въз основа на най-добрата налична научна информация референтните лаборатории на Европейския съюз в областта на замърсителите във фуражите и храните изготвиха документ с насоки във връзка с приблизителното изчисляване на границата на откриване (LOD) и границата на количествено определяне (LOQ) при измерванията в областта на замърсителите във фуражите и храните (3). Тъй като този документ с насоки съдържа най-добрите актуални технологични познания, неговите заключения следва да бъдат отразени в изискванията за LOQ за аналитични методи за микроелементи, установени в Регламент (ЕО) № 333/2007.

(4) Поради това Регламент (ЕО) № 333/2007 следва да бъде съответно изменен.

(5) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент (ЕО) № 333/2007 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 28 април 2021 година. За Комисията Председател Ursula VON DER LEYEN

(1) ОВ L 95, 7.4.2017 г., стр. 1.

(2) Регламент (ЕО) № 333/2007 на Комисията от 28 март 2007 г. за установяване на методите за вземане на проби и за анализ за целите на контрола на количествата на микроелементите и замърсителите при преработката в храни (ОВ L 88, 29.3.2007 г., стр. 29).

(3) Wenzl, T., Haedrich, J., Schaechtele, A., Robouch, P., Stroka, J., Guidance Document on the Estimation of LOD and LOQ for Measurements in the Field of Contaminants in Feed and Food; EUR 28099, Publications Office of the European Union, Luxembourg, 2016, ISBN 978-92-79-61768-3; doi:10.2787/8931.